Behind the scenes #6 | Korona | Northern Playground
14.03.2020Behind the scenes #6 | Korona
La meg først understreke: Korona er krevende for oss alle, på ulike måter. For noen handler det om liv og død. Det må ha hovedprioritet for hver og en av oss, og den dugnaden skal vi alle ta del i. Men det handler også om en økonomisk krise for både store og små selskaper. For noen kan livsverk bli revet bort i løpet av uker. Dette brevet er bare et lite eksempel på hvordan det er for det lille klesmerket Northern Playground.
De siste månedene har Northern Playground investert mye tid og penger i satsninger som skal lanseres i mars og april. Om noen uker lanserer vi ny nettbutikk, i april åpner vi butikk i Oslo og samarbeidet med klimaorganisasjonen Protect Our Winters er allerede lansert. Fremtiden har sett veldig lys ut og vi har tatt noen sjanser fordi pilene har pekt i riktig retning. Det som skulle bli to måneder med opptur er nå snudd på hodet. La meg si det forsiktig: Vi er spente på hva som skjer fremover.
Korona har allerede slått ut på flere områder:
«Ingen» går i butikker og netthandel er veldig usikkert. Inntektsstrømmer stopper opp.
Kronekursen bidrar negativt. Når kursen går fra 10 til 11 mot Euroen utgjør det mye for oss som betaler produksjon i Euro og får mesteparten av inntekten i NOK. Årets største leveranse er nå i april. Regningen på 1,2 millioner blir på 1,3 millioner eller mer. Det har vi ikke budsjettert med.
Vår planlagte butikkåpning er selvsagt satt på vent. Det er penger ut og ingen inn.
Mindre salg går utover flere enn oss. I vinter har vi hatt kontakt med flere store selskaper om å kjøpe inn Made in Oslo-produkter til ansatte. Alle disse kontaktene har nå andre problemstillinger å tenke på. Det betyr at damene på Tøyen og Løkka ikke har jobb på lang tid.
Som du sikkert forstår så er dette en skremmende situasjon.
Dette høres kanskje ut som en bønn om at «please – kjøp fra oss nå». Og for å være ærlig, så er det kanskje det. Men mest av alt så har jeg lyst til å si: Please – gjør det som skal til for at samfunnet fortsetter å rulle og at så få som mulig går konkurs. Det er fristende å tenke at staten har ansvaret. At de betaler oss med fornyede permitteringsregler og økonomiske redningspakker. Men jeg tror vi lurer oss selv hvis vi utelukkende tenker slik. Staten klarer ikke å fange opp alle og staten har ikke råd til å redde alle. Det gjelder særlig de små selskapene. Aldri før har din egen lommebok vært så viktig for at de skal overleve. Det er selvsagt naturlig å ville spare penger nå, men det vil skape en tap-tap-situasjon på sikt. Støtt heller opp om de bedriftene som sliter og de du ønsker skal overleve. Husk at internett har fantastiske muligheter for miljøvennlig forbruk som støtter lokale aktører!
Kjøp et gavekort til onkelen din på lokalteateret, kjøp noen konsulenttimer du bruker til høsten, støtt en onlinekonsert og forhåndsbetal noen timer hos massøren på hjørnet. Korona kommer til å gå over og vi er alle tjent med at samfunnet ikke ligger med brukket rygg på andre siden. Det er også en del av dugnaden.